&larr Wenner van die Goue Crito
Lanoye en die nadraai &rarr
3 antwoorde op Resensente wat mens graag wil leer ken
gerrit.brand het gesê op Februarie 3, 2009
Martiens van Bart skryf in sy resensie van Anderson se Blue Berg: "Dis net jammer dat hy nie 'n bronnelys verskaf nie. Dat daar ook nie 'n register in die boek is nie, kan hom dalk nog vergewe word."
Crito skryf in sy reaksie: "… tog kritiseer hy [Van Bart] nie die dinge wat wel kritiek verdien nie … [soos] 'n bronnelys en indeks wat makeer."
Hoe bring mens hierdie kloutjie by die oor.
Verder laat jy na om Marina le Roux se resensie van The Story of a Marriage te noem wanneer jy lys "wat Die Burger vandag bied".
Dat jy nie oor godsdiens in Die Burger wil lees nie interesseer my omdat jy al waarderend was oor resensies van boeke oor godsdiens. Maar dis natuurlik jou saak, ook as jou smaak hieroor wissel. Een van die min eienskappe wat ons baie diverse leserskring gemeen het, is 'n belangstelling in godsdiens, en dit gaan darem hier om 'n groot teoloog. Maar OK, jy erken dis 'n persoonlike gevoel.
Hoekom juis hierdie klomp boeke bymekaar? Omdat ek, behalwe by uitsondering, nie van "temablaaie" hou nie. Ek verkies 'n verskeidenheid genres en onderwerpe op een blad sodat elke leser (OK, dis te veel gevra – liewer: baie lesers) iets sal vind wat hulle interesseer.
Ek is bly jy het Hannes Meiring se resensie geniet, al kan jy, soos ek en die meeste ander mense, nie bekostig om die boek te koop nie. Ek stem saam met jou dat 'n resensie waardevol kan wees ook al gaan dit oor 'n boek wat duur of moeilik beskikbaar is. Maar as ek reg onthou stem jy nie daarmee saam nie.
Nou my kort resensie van jou resensie van die resensente: Dis beter hierdie keer omdat jou oordeel inhoudelik gestaaf word, anders as baie ander kere. Dit help om 'n sinvolle gesprek oor resensies aan die gang te kry.
Met die anonimiteit het ek steeds 'n probleem.
crito het gesê op Februarie 5, 2009
Vaderland, Gerrit! Jy as redakteur moes gesien het hoeveel weersprekings daar in hierdie stukkie van Van Bart is. Onder meer: geen bronnelys is OK, maar geen indeks dalk wel? Dit is mos nie kritiek wat hier uitgespreek word nie – dis 'n resensent wat voete sleep omdat hy bang is om die arme skrywer te na te kom.
Miskien moes ek my godsdiens-opmerking beter gekwalifiseer het. Ek benader sulke berigte en resensies versigtig. Soms geval hulle my, maar sodra daar die geringste sweempie is van een of ander plaaslike byltjie wat geslyp word, hou ek op met lees. Ek het die afgelope paar jaar te veel sieldodende snert oor godsdiens gelees in Die Burger, en veral BY, wat alles onder die vaandel gegaan het van 'n oop, intellektuele gesprek, maar wat my betref dikwels niks minder was nie as kwasi-intellektuele masturbasie.
Ek aanvaar jou verduideliking van jou keuse van boeke om te resenseer. Dit bly 'n vreemde keuse, maar ek sal toegee, ten minste 'n lekker vreemde keuse. Wat Meiring se boek betref, lees jy my verkeerd. Die boek is vryelik beskikbaar in Suid-Afrika en die punt is dat die uwe dit nie kan bekostig nie. Ek het dit in die verlede gehad oor boeke wat nie hier in die algemene handel beskikbaar is nie, maar prima-ruimte op jou Boekeblad kry terwyl baie plaaslik gepubliseerde boeke nooit by jou geresenseer word nie.
gerrit.brand het gesê op Februarie 5, 2009
Crito, as die resensent dit onvergeeflik vind dat daar geen bronnelys is nie, maar miskien vergeeflik dat daar geen indeks is nie, is dit mos sy mening en beslis nie die redakteur se plek om daaraan te verander nie. Dis ook nie so 'n vreemde oordeel van die resensent nie. Baie boeke verskyn sonder 'n indeks, so dis dalk nie so onvergeeflik nie, hoewel jammer. Daarenteen is 'n bronnelys gewoon 'n vereiste by hierdie soort boek, so dis jammer dat daar nie een is nie en klaar.
Ek koop nie jou argument oor boekbeskikbaarheid nie, want jy onderskei twee sake wat op die relevante punt identies is. Ja, die argitektuurboek is wyd beskikbaar, maar veels te duur vir die meeste lesers. Die boeke waarmee jy dit kontrasteer is slegs by geselekteerde boekwinkels en in party biblioteke hier beskikbaar, maar nogtans verkrygbaar via die internet. Dis duur om iets deur die internet van oorsee te bestel, maar nie naastenby so duur soos om daardie algemeen beskikbare argitektuurboek hier om die draai in die winkel te koop nie, so dis 12 van die een en twee dosyn van die ander: As resensies van die een nie moet verskyn nie, dan ook nie van die ander nie.